El Voluntariat Lingüístic d’Algemesí arranca de nou després d’una aturada obligatòria a causa de la pandèmia
25 de novembre de 2021

El Saló de Plens de l’Ajuntament d’Algemesí va acollir ahir la presentació del Voluntariat Lingüístic d’Algemesí que organitza la Regidoria de Promoció del Valencià. No es tracta d’una nova iniciativa, sinó d’una represa d’un programa d’ intercanvi lingüístic que porta fent-se amb èxit des de ja fa uns anys i que s’havia vist obligat a aturar-se a causa de la pandèmia.

L’objectiu és posar en contacte a voluntaris que vulguen conversar amb persones que desitgen parlar valencià i que necessiten situacions quotidianes per a millorar-ne la competència. La proposta es vertebra mitjançant parelles lingüístiques, és a dir, dues persones, una voluntària i l’altra aprenent, que conversen en valencià durant una sèrie de trobades. Per ser voluntari/voluntària no cal tindre cap titulació, només cal adoptar el compromís de dedicar una hora a la setmana durant 10 setmanes a una persona que estiga aprenent la llengua.

Des de l’Agència de Promoció del Valencià (AVIVA), la funció és la d’assignar una parella que s'ajuste al perfil gràcies a la fitxa emplenada previament així com l’organització, l’orientació, l’acompanyament i la implicació durant tot el programa.

Es tracta d'un intercanvi beneficiós i enriquidor per experimentar, viure i intercanviar aspectes interculturals. Així ho destaca Vicent Climent, el promotor d’esta activitat i tècnic lingüístic a AVIVA: "és una de les activitats fonamentals del nostre departament, una proposta, l'èxit de la qual radica en la predisposició del voluntaris i en el fet que es tracta d'una aproximació de la llengua a peu pla, de ciutadà a ciutadà, en un entorn de confiança i de proximitat".

Per apuntar-se al Voluntariat, com a aprenent o com a voluntari/a, només cal enviar les dades a l’Agència de Promoció del Valencià a través del correu electrònic: aviva@algemesi.net o telefonar al 96201900, ext. 1314.